Keld Albrechtsen (EL), 2001-03-28:
Der er jo ikke noget godt at sige om det forslag, der ligger her.
Jeg kan ellers godt lide at begynde med det positive, men det er så overstået. Så kommer vi til problemerne.
Først denne indledende, helt principielle betragtning: Nu har vi jo set forskellige borgerlige paradeforslag på boligområdet, som selvfølgelig har den hensigt at profilere de borgerlige partier i et kommende folketingsvalg, det er klart.
Men det har altså også gjort det tydeligt, hvad den borgerlige boligpolitik i virkeligheden går ud på.
Den går hovedsagelig ud på, at de grupper i samfundet, som har de største indtægter, skal have nogle af statens penge.
Hvem der så i øvrigt skal betale for den overførsel til de bedst stillede i samfundet, kommer der aldrig noget som helst svar på.
Det kommer der heller ikke i den her sag.
Man deler bare ud af statens midler.
Det er jo nemt nok.
Enhver kan jo finde ud af at skrive et stykke papir, hvor man deler gaver ud.
Det andet hovedelement i den borgerlige boligpolitik er, at man i et eller andet omfang vil slippe huslejen løs inden for lejebyggeriet, således at de mennesker, der har de mindste indkomster i samfundet, også på den måde bliver ramt.
Så garneres det hele med et borgerligt parti, Dansk Folkeparti, som vil supplere med et almindeligt angreb på flygtninge og indvandrere.
Det er en boligpolitik, der går ud på at ramme flygtninge og indvandrere, og som går ud på at tage fra dem, der har mindst, og give til dem, som har deres på det tørre.
Og så i øvrigt skabe et kæmpehul i statskassen, forgylde ejerne af private udlejningsejendomme osv.
Det er ikke noget smukt billede, og det er i hvert fald ikke noget, der løser noget som helst boligproblem for dem, der har et boligproblem.
Nu siger man så, at det skulle gøre det nemmere for dem, der skal ud at købe et hus første gang.
Det er jo ikke dem, der får mulighed for at spare op her.
Det er typisk mennesker, der har en meget stram økonomi i forvejen.
Nu var der nogle, der kritiserede pinsepakken, men hvis der er grund til at kritisere pinsepakken, så er det egentlige problem jo, at den ikke gik langt nok.
Den lagde en vis dæmper på prisstigningerne på boligmarkedet, men den gik jo ikke langt nok til at få værdistigningstakten standset. Derfor må vi selvfølgelig gå videre og have en værdistigningsafgift eller på anden måde få has på de værdistigninger, for det er det eneste, der kan medføre, at priserne på boliger kommer ned.
Men den borgerlige recept er, at man bare skal lade priserne rulle, bare lade inflationen køre, sådan at de, der kan forlade en bolig med en kæmpegevinst, kan tage den med og putte den i lommen og bruge den til hvad de vil, udlandsrejser, eller hvad der i øvrigt kan være tale om.
Så skal de unge, der skal købe et hus, betale regningen.
Men hvis de ikke kan det, er de borgerlige partier da behjælpelige med at tage nogle penge i statskassen og bare fylde efter, og så kan prisstigningerne køre med yderligere brændsel, fordi man fylder skatteyderpenge på bålet. Det er ikke uden hoved og hale.
Det er med en bestemt hensigt.
Det er med den bestemte hensigt, at der er et mindretal i det her samfund, som kan blive ved med at berige sig på flertallets bekostning.
Det er ikke vores linje i Enhedslisten.
Vi vil gerne være med til at se på, hvordan man får dæmpet prisstigningerne, hvordan man får indført konkurrence i byggesektoren, så man kan komme ned på svensk prisniveau i stedet for de uanstændige priser, der er på byggeri i Danmark i dag.
Vi vil gerne se på, hvordan vi får dæmpet værdistigningerne, sådan at vi kan få huspriserne ned, og hvordan vi først og fremmest får skabt et større alment boligbyggeri, således at det misforhold, der er mellem udbud og efterspørgsel af boliger i dag, kan blive løst.
Det bør være på den måde, at de private udlejere f.eks. kan komme under et sundt pres fra en almen sektor, som kan udbyde ordentlige og gode boliger til en anstændig husleje.
Så der er virkelig en ideologisk konflikt her, og jeg glæder mig da til, når valgkampen kommer, at skulle ud at diskutere det her spørgsmål med de borgerlige ordførere også i forsamlingshusene udeomkring, for jeg mener, at de borgerlige med alle de forslag, vi nu har set, står med en rigtig dårlig sag.